### NN 80/2024 (5.7.2024.), Pravilnik o tržišnim standardima za jaja

Ministarstvo poljoprivrede, šumarstva i ribarstva

1367

Na temelju članka 51. stavka 5. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21 i 52/22) te članka 38. stavka 3. Zakona o sustavu državne uprave (»Narodne novine«, broj 66/19) ministar poljoprivrede, šumarstva i ribarstva uz suglasnost ministra nadležnog za europske poslove, donosi

PRAVILNIK

O TRŽIŠNIM STANDARDIMA ZA JAJA

OPĆE ODREDBE

Predmet Pravilnika

Članak 1.

(1) Ovim Pravilnikom propisuju se tržišni standardi i pravila o provedbi tržišnih standarda za jaja kokoši vrste Gallus gallus koja se proizvode i stavljaju na tržište u Republici Hrvatskoj, za jaja koja se unose ili uvoze na tržište Republike Hrvatske te za jaja koja se izvoze ili iznose iz Republike Hrvatske.

(2) Odredbe iz stavka 1. ovoga članka ne primjenjuju se na rasplodna jaja.

Provedba propisa

Članak 2.

Ovim Pravilnikom osigurava se provedba sljedećih akata Europske unije:

1. Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20. 12. 2013) (u daljnjem tekstu: Uredba (EU) br. 1308/2013)

2. Delegirana uredba Komisije (EU) 2023/2464 od 17. kolovoza 2023. o izmjeni Uredbe (EU) br. 1308/2013 Europskog parlamenta i Vijeća u pogledu tržišnih standarda za jaja (SL L 2023/2464, 8. 11. 2023.) (u daljnjem tekstu: Delegirana uredba Komisije (EU) 2023/2464)

3. Delegirana uredba Komisije (EU) 2023/2465 od 17. kolovoza 2023. o dopuni Uredbe (EU) br. 1308/2013 Europskog parlamenta i Vijeća u pogledu tržišnih standarda za jaja i stavljanju izvan snage Uredbe Komisije (EZ) br. 589/2008 (SL L 2023/2465, 8. 11. 2023.) (u daljnjem tekstu: Delegirana uredba Komisije (EU) 2023/2465)

4. Provedbena uredba Komisije (EU) 2023/2466 оd 17. kolovoza 2023. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu tržišnih standarda za jaja (SL L 2023/2466, 8. 11. 2023.) (u daljnjem tekstu: Provedbena Uredba Komisije (EU) 2023/2466).

Pojmovnik

Članak 3.

(1) Za potrebe ovoga Pravilnika primjenjuju se pojmovi iz članka 2. Delegirane Uredbe Komisije (EU) 2023/2465.

(2) Ostali pojmovi za potrebe ovoga Pravilnika imaju sljedeće značenje:

a) »objekt za primarnu proizvodnju jaja« znači objekt u primarnoj proizvodnji hrane životinjskog podrijetla u kojem se proizvodi do 350 jaja dnevno radi stavljanja na tržište

b) »vlastita turistička ponuda« znači pružanje ugostiteljskih usluga na vlastitom poljoprivrednom gospodarstvu

(3) Izrazi i pojmovi koji se koriste u ovome Pravilniku, a imaju rodno značenje odnose se jednako na muški i ženski rod.

POSEBNE ODREDBE

Razvrstavanje jaja klase »A« u razred težine

Članak 4.

(1) Razvrstavanje jaja klase »A« u razred težine te označavanje razreda težine na pakiranju jaja mora biti u skladu s odredbama članka 5. Delegirane uredbe Komisije (EU) 2023/2465.

(2) Daljnja podjela u težinske razrede uz upotrebu različitih boja, simbola, trgovačkih znakova ili slično na pakiranju nije dopuštena.

Razvrstavanje jaja u razred kvalitete i označavanje jaja

Članak 5.

(1) Razvrstavanje jaja u razred kvalitete mora biti u skladu s odredbama navedenim u Prilogu VII. dijelu VI. odjeljku II. Uredbe (EU) br. 1308/2013.

(2) Označavanje jaja šifrom proizvođača mora biti obavljeno na mjestu proizvodnje, u skladu s člankom 1. stavkom 1. Delegirane Uredbe Komisije (EU) 2023/2464.

(3) Boja koja se koristi za označavanje jaja mora udovoljavati odredbama Uredbe (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (SL L 354, 31. 12. 2008.) kako je posljednji put izmijenjena Uredbom komisije (EU) br. 2023/2108 od 6. listopada 2023. o izmjeni Priloga II. Uredbi (EZ) br. 1333/2008 Europskog parlamenta i Vijeća i Priloga Uredbi Komisije (EU) br. 231/2012 u pogledu prehrambenih aditiva nitrita (E 249 – 250) i nitrata (E 251 – 252) (SL L 2108, 9. 10. 2023.) kojom se propisuje dopuštenost uporabe bojila za označavanje hrane namijenjene prehrani ljudi.

Označavanje jaja za prekograničnu isporuku

Članak 6.

(1) U slučaju kada su jaja s mjesta proizvodnje namijenjena za prekograničnu isporuku u sabirnicu, pakirni centar, prehrambenu ili neprehrambenu industriju, koja se nalazi u drugoj državi članici, primjenjuju se odredbe iz članka 8. stavaka 1. i 5. Delegirane uredbe Komisije (EU) 2023/2465.

(2) U skladu s člankom 8. stavkom 2. Delegirane Uredbe Komisije (EU) 2023/2465 izuzeće od označavanja iz stavka 1. ovoga članka dozvoljeno je za jaja klase B koja su napuknuta ili prljava te ih iz tehničkih razloga nije moguće označiti a isporučuju se u prehrambenu industriju u drugoj državi članici.

Unesena i uvezena jaja

Članak 7.

(1) Jaja koja se unose u sabirnicu, pakirni centar, prehrambenu ili neprehrambenu industriju koja se nalazi na području Republike Hrvatske moraju biti označena šifrom proizvođača.

(2) Jaja koja se uvoze iz trećih zemalja u sabirnicu, pakirni centar, prehrambenu ili neprehrambenu industriju koja se nalazi na području Republike Hrvatske moraju biti označena u zemlji podrijetla u skladu s člankom 22. Delegirane uredbe Komisije (EU) 2023/2465.

Izuzeće kod stavljanja na tržište jaja iz objekata za primarnu proizvodnju jaja

Članak 8.

(1) Jaja koja potječu iz objekata za primarnu proizvodnju u kojima se proizvodi do 350 jaja dnevno, mogu biti stavljena na tržište putem izravne prodaje krajnjem potrošaču:

– na mjestu proizvodnje

– na lokalnoj javnoj tržnici i/ili

– putem prodaje »od vrata do vrata« u proizvodnoj regiji.

(2) Jaja koja proizvođači izravno prodaju krajnjem potrošaču u skladu sa stavkom 1. ovoga članka ne smiju se razvrstavati u razrede kvalitete i težine.

(3) Jaja iz stavka 1. ovoga članka prilikom stavljanja na tržište putem izravne prodaje krajnjem potrošaču moraju biti označena samo šifrom proizvođača.

(4) Na mjestu prodaje jaja iz stavka 1. ovoga članka mora biti istaknuto objašnjenje šifre proizvođača i datum minimalne trajnosti te se isti podaci moraju dati potrošaču prilikom prodaje »od vrata do vrata«.

(5) Proizvođači koji posjeduju do 50 kokoši nesilica koji prodaju jaja neposredno krajnjem potrošaču na mjestu proizvodnje i/ili u vlastitoj turističkoj ponudi ne trebaju označavati jaja šifrom proizvođača, pod uvjetom da na mjestu prodaje bude istaknuto ime i adresa proizvođača.

(6) Jaja koja potječu od proizvođača koji posjeduju do 50 kokoši nesilica u slučaju prodaje na lokalnoj javnoj tržnici u proizvodnoj regiji moraju biti označena šifrom proizvođača.

Označavanje jaja koja se izravno dostavljaju prehrambenoj industriji

Članak 9.

(1) Jaja klase »A« koja se dostavljaju izravno s mjesta proizvodnje prehrambenoj i neprehrambenoj industriji na području Republike Hrvatske potrebno je označavati u skladu s odredbom Priloga VII. dijela VI. odjeljka III. točke 1. Uredbe (EU) br. 1308/2013.

(2) Jaja klase »B« koja se isporučuju prehrambenoj i neprehrambenoj industriji na teritoriju Republike Hrvatske potrebno je označavati u skladu s odredbom iz stavka 1. ovoga članaka.

(3) Izuzeće od označavanja jaja iz stavka 2. ovoga članka dozvoljeno je za napuknuta ili prljava jaja koja iz tehničkih razloga nije moguće označiti.

Označavanje pakiranja jaja

Članak 10.

(1) Na vanjskoj površini velikih i malih pakiranja koja sadržavaju jaja klase »A« moraju na vidljivom mjestu biti navedeni i jasno čitljivi podatci u skladu s odredbama članka 11. stavaka 1. i 2. Delegirane uredbe Komisije (EU) 2023/2465.

(2) Na pakiranjima koja sadržavaju jaja klase »B«, na vidljivom mjestu vanjske površine pakiranja moraju biti navedeni i jasno čitljivi podaci u skladu s odredbama članka 11. stavka 4. Delegirane uredbe Komisije (EU) 2023/2465.

Datum minimalne trajnosti jaja

Članak 11.

(1) Datum minimalne trajnosti jaja određuje se na najviše 28 dana od nesenja, u skladu sa stavkom 4. točkom b) Priloga Delegirane uredbe Komisije (EU) 2022/2258 оd 9. rujna 2022.o izmjeni i ispravku Priloga III. Uredbi (EZ) br. 853/2004 Europskog parlamenta i Vijeća o utvrđivanju određenih higijenskih pravila za hranu životinjskog podrijetla u pogledu proizvoda ribarstva, jaja i određenih visokorafiniranih proizvoda te o izmjeni Delegirane uredbe Komisije (EU) 2019/624 u pogledu određenih školjkaša (SL L 299/5, 18. 11. 2022.) (u daljnjem tekstu: Delegirana Uredba Komisije (EU) 2022/2258).

(2) Datum minimalne trajnosti jaja mora biti naznačen na pakiranju jaja, a označava se u skladu s odredbama Priloga X. odjeljka 1. točaka a), b) i c) Uredbe (EU) br. 1169/2011 Europskog parlamenta i Vijeća o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22. 11. 2011.).

(3) U skladu sa stavkom 4. točkom a) Priloga Delegirane uredbe Komisije (EU) 2022/2258, jaja se potrošaču moraju isporučiti u roku od najviše 28 dana od nesenja.

Obrazloženje šifre proizvođača na jajima

Članak 12.

(1) Jaja klase »A« koja se stavljaju na tržište moraju biti označena šifrom proizvođača (Primjer: 2-HR-9090) čije oznake i brojevi imaju sljedeće značenje:

– metoda uzgoja kokoši nesilica

– kod države podrijetla jaja i

– identifikacijski broj gospodarstva.

(2) Objašnjenje oznake metode uzgoja nesilica iz konvencionalnog uzgoja sastoji se od riječi i brojeva u skladu s izrazima propisanim u Prilogu I. Delegirane Uredbe Komisije (EU) br. 2023/2465 i to:

– 1 – jaja iz slobodnog uzgoja

– 2 – jaja iz štalskog (podnog) uzgoja

– 3 – obogaćeni kavezi.

(3) Jaja iz ekološkog uzgoja označavaju se u skladu s točkom 2. Priloga Direktivi 2002/4/EZ od 30. siječnja 2002. o registraciji gospodarstava u kojima se drže kokoši nesilice, obuhvaćenih Direktivom Vijeća 1999/74/EZ (SL l 30, 31. 1. 2002.) oznakom:

– 0 – jaja iz ekološkog uzgoja.

(4) Kod države podrijetla jaja označava se kraticom države članice velikim tiskanim slovima (Primjer: HR – Republika Hrvatska).

(5) Identifikacijski broj gospodarstva Ministarstvo dodjeljuje gospodarskom subjektu prilikom registracije u skladu s propisom kojim je regulirana registracija i odobravanje objekata te registracija subjekata u poslovanju s hranom.

Obavješćivanje o prekršajima

Članak 13.

Ministarstvo izvješćuje Europsku komisiju o prekršajima utvrđenim od strane inspekcijskih službi ili u slučaju postojanja ozbiljne sumnje na prekršaje gospodarskih subjekata u trgovini jajima unutar Unije u skladu s člankom 11. Provedbene uredbe Komisije (EU) 2023/2466.

PRIJELAZNE I ZAVRŠNE ODREDBE

Ambalaža za jaja

Članak 14.

Ambalaža za jaja označena u skladu s odredbama Pravilnika o tržišnim standardima za jaja (»Narodne novine«, br. 90/21) može se koristiti samo za stavljanje jaja na tržište Republike Hrvatske i to do isteka zaliha, a najkasnije do 1. prosinca 2024. godine.

Stavljanje izvan snage

Članak 15.

Danom stupanja na snagu ovoga Pravilnika prestaje važiti Pravilnik o tržišnim standardima za jaja (»Narodne novine«, br. 90/21).

Stupanje na snagu

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/11

Urbroj: 525-13/868-24-15

Zagreb, 27. lipnja 2024.

Predsjednik Vlade i ministar
 poljoprivrede, šumarstva i ribarstva
 Josip Dabro v. r.